***Монгол Улсын Их Хурлын 2012 оны намрын ээлжит чуулганы Төрийн байгуулалтын байнгын хорооны 12 дугаар сарын 04-ний өдөр /мягмар гариг/-ийн хуралдаан 09 цаг 55 минутад Төрийн ордны “А” танхимд эхлэв.***

Улсын Их Хурлын гишүүн, Төрийн байгуулалтын байнгын хорооны дарга А.Бакей ирц, хэлэлцэх асуудлын дарааллыг танилцуулж хуралдааныг нээв.

*Хуралдаанд ирвэл зохих 16 гишүүнээс 9 гишүүн ирж, 56.2 хувийн ирцтэй байв. Үүнд:*

***Чөлөөтэй:*** *Н.Алтанхуяг, С.Баярцогт, Н.Батбаяр, Д.Эрдэнэбат.*

***Өвчтэй :*** *Д.Батцогт, Р.Гончигдорж.*

***Тасалсан :*** *Д.Бат-Эрдэнэ.*

*Нэг.* *Монгол Улсын Их Хурлын тухай хуульд нэмэлт, өөрчлөлт оруулах тухай хууль, Монгол Улсын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд /Монгол Улсын Ерөнхийлөгчөөс өргөн мэдүүлсэн, хэлэлцэх эсэх/.*

Хэлэлцэх асуудалтай холбогдуулан Улсын Их Хурлын гишүүн С.Одонтуяа Улсын Их Хурлын тухай хуулийн 27.1.4-д заасны дагуу Ардчилсан намын бүлгээс Байнгын хорооны хуралдаанаас завсарлага авах санал гаргаснаар хуралдаан завсарлав.

***Хуралдаан 10 цаг 05 минутад өндөрлөв.***

*Тэмдэглэлтэй танилцсан:*

ТӨРИЙН БАЙГУУЛАЛТЫН БАЙНГЫН

ХОРООНЫ ДАРГА А.БАКЕЙ.

*Тэмдэглэл хөтөлсөн:*

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА

МОНГОЛ УЛСЫН ИХ ХУРЛЫН

2012 ОНЫ НАМРЫН ЭЭЛЖИТ ЧУУЛГАНЫ ТӨРИЙН БАЙГУУЛАЛТЫН БАЙНГЫН ХОРООНЫ 12 ДУГААР САРЫН 04-НИЙ ӨДРИЙН

ХУРАЛДААНЫ ДЭЛГЭРЭНГҮЙ ТЭМДЭГЛЭЛ

А.Бакей : -Эрхэм гишүүдийн өнөөдрийн амар амгаланг айлтгая. Төрийн байгуулалтын байнгын хорооны хуралд ирвэл зохих 16 гишүүн байгаа Ирцийг танилцуулъя. Б.Наранхүү, Ч.Сайханбилэг, Х.Тэмүүжин, Б.Батчимэг, Ж.Батзандан гишүүн ирсэн байна. Бусдыг нь дараа нь хэлнэ ээ. Д.Батцогт гишүүн өвчтэй, Д.Эрдэнэбат гишүүн гачигдал гарсан чөлөөлтэй байгаа юм байна. Ирвэл зохих 16 гишүүнээс Ч.Сайханбилэг гишүүн уулзалттай гээд түрүүнд бүртгүүлчихээд гарсан. Н.Батцэрэг гишүүн замдаа ирж явна гэж утасдсан. Ингээд 9 гишүүн ирцтэй ирц бүрдэж байна. Төрийн байгуулалтын байнгын хорооны ирц бүрдсэн учраас 2012 оны 12 дугаар сарын хуралдааныг нээснийг мэдэгдье.

За хэлэлцэх асуудлыг танилцуулъя. Монгол Улсын Их Хурлын тухай хуульд нэмэлт, өөрчлөлт оруулах тухай хууль, Монгол Улсын чуулганы хуралдааны дэгийн тухай хуульд нэмэлт, өөрчлөлт оруулах тухай хуулийн төслүүд /Монгол Улсын Ерөнхийлөгчөөс өргөн мэдүүлсэн/ байгаа. Эдгээр хуулийн анхны хэлэлцүүлгийг хэлэлцэх ёстой. За хэлэлцэж буй асуудалтай холбогдуулж Монгол Улсын Ерөнхийлөгчийн хуулийн бодлогын зөвлөх Өнөрбаяр оролцож байгаа юм байна. Ингээд хэлэлцэх асуудалтай холбоотой өөр саналтай гишүүд байна уу. За Одонтуяа гишүүн.

С.Одонтуяа : -Улсын Их Хурлын тухай хуулийн 27.1.4-д заасны дагуу Байнгын хорооны хуралдааны үед завсарлага авах тухай заалт байгаа. Тэгэхээр Ардчилсан намын бүлгээс энэ өнөөдрийн хэлэлцэж байгаа асуудалтай холбогдуулж Байнгын хорооны хуралдаан дээр завсарлага авах саналыг оруулж байна.

А.Бакей : -Ингээд Улсын Их Хурлын тухай хуулийн дагуу нэгдсэн болоод Байнгын хорооны хуралдааны үед завсарлага авах эрхтэй, намын бүлгүүд. Тэгээд завсарлага авъя. За яахав үндэслэлийг нь тайлбарлачих.

С.Одонтуяа : -Бүлгийн асуудлаар болон завсарлагааны нэгдсэн хуралдааны үеийн завсарлагааны асуудалтай холбогдуулж зөвшилцөх асуудал байгаа.

А.Бакей : -Өнөөдрийн хуралдаан завсарлалаа.

Д.Лүндээжанцан : -Би хэлэх гэсэн юм тэгэхээр ийм байна л даа. Ер нь бол энэ парламент ардчилал 2 бол тахиа өндөг 2 гэх шиг аль нь анхдагч вэ гэсэн асуудал гарч ирнэ. Бослого, тэмцэл гарах гээд байдаг учраас л хаан парламент гэдэг юм байгуулаад л татвар өөрсдөө тогтоож бай гээд бий болгосон. Тэгээд тэр нь парламентын ардчилалын амин сүнс нь болохоор зөвшилцөх л байдаг. Зөвшилцлийн гол структур механизм бол олон намын тогтолцоо олонхийн бодлого цөөнхийн хүндэтгэх цөөнхийн эрхийн хамгаалалт. Тэгэхээр эрхийн хамгаалалтгүй 3, 4 сар явж ирлээ л дээ. Энийг элдэв шалтаг хэлээд л хойшлуулаад байдаг. Тэгэхээр энд бол эцсийн эцэст төрийн эрх мэдлийн уг сурвалж бол ард түмэн юм. Ард түмнээс л эрх мэдлээ авдаг шүү дээ. Тэрнээс биш энд бид одоо тэнгэр дээрээс буугаад ирсэн хүн бол байхгүй. Цөмөөрөө ард түмнээс эрхээ авсан. Эсвейсээр орсон ч бай мажориториар сонгогдсон ч бай цөм цаана нь ард түмний сонголт байж байгаа. Тэгээд ингээд бодлогоо зохион байгуулалтын хэлбэрээр олон түмнийхээ санаа бодлыг цэгцтэй илэрхийлэх бодлогоо оруулах ийм боломж ард түмний сонголтын 40 хувьд нь алга байна. Энийг Үндсэн хуулийн цэц болоод манай Төрийн байгуулалтын байнгын хороо анхаарч бүлгийн асуудлыг бол нэн даруй шийдэж өгөх шаардлагыг бол олон удаа тавиад горьдлогоо бараад эцсийн дүнд бол Монгол Улсад ард түмэн Засгийн эрхийг барих энэ үндсэн зарчим хэрэгжих үү, үгүй юу Үндсэн хууль байх уу, үгүй юу, орших уу, эс орших уу гэдэг ийм зүйл дээр хүрээд байгаа юм. Тэгэхээр энэн дээр манай Төрийн байгуулалтын байнгын хорооны даргаас маш их хүчин чармайлт тавьж Их Хурлын удирдлагаас энийг нэг тийш нь шийдэж өгөөчээ гэдэг асуудлыг өмнөх бас Байнгын хорооны сар гаруйгийн өмнөх хурал дээр тавьсан. Энийгээ бас даргад уламжилж байна.

А.Бакей : -За баярлалаа. Тэгэхээр ер нь бол яахав мэдээж Улсын Их Хурлын туршлагатай гишүүд байна та бүхэн одоо Улсын Их Хурал дээр бол мэдээж аливаа асуудлыг ойлголцож, зөвшилцөж тэгэхдээ хуулийн дагуу явах ёстой. Гэхдээ энэ дээр бол санал нэгтэй байна. Төрийн байгуулалтын байнгын хорооны даргын хувьд бол би энэ дээр анхаарал тавьж байгаа. Тийм ч учраас хэлэлцэх асуудлын дараалалд оруулаад явж байгаа. Тэгээд нэгэнт хуулийн дагуу завсарлага авъя гэж байгаа учраас энэ завсарлага авчихаад ойлголцох ярих асуудал байвал та бүхэн холбогдох намын бүлгүүдтэй ярилцаарай. Ингээд завсарлага авлаа.

ХУРАЛДААНЫ ТЭМДЭГЛЭЛ

ХӨТЛӨГЧ П.МЯДАГМАА